**Jegyzőkönyv**

**Nagykovácsi Nagyközség Önkormányzat**

**Képviselő-testületének rendes nyílt üléséről**

**Az ülés helye: Öregiskola Közösségi Ház és Könyvtár**

 **2094 Nagykovácsi Kossuth L. utca 78.**

**Időpontja: 2017. december 14. (csütörtök) 17 óra**

**Meghívott képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, Dr. Szabó András Lajos képviselő, Tegzes Endre képviselő

**Meghívottak:** dr. Fegyveres-Fiskál Gábor alpolgármester, dr. Szelenczy Gabriella Budakeszi Járási Hivatal vezetője, dr. Klein Ferenc Német Nemzetiségi Önkormányzat elnöke. Oktatási, kulturális, sport, turisztikai és környezetvédelmi bizottság tagjai: Kropkó Péter, Gerlóczyné Furulyás Katalin. Pénzügyi és településfejlesztési bizottság tagjai: Horváthné Holéczy Katalin, Erdélyi Zoltán. Ügyrendi, összeférhetetlenségi, jogi és külső kapcsolatok bizottság tagjai: dr. Lovas András, dr. Borók György. Egészségügyi és szociális bizottság tagjai: Pintér Tünde, Karczewicz Ágnes. Diószeghy Tünde Öregiskola Közösségi Ház és Könyvtár vezetője, Fehér Imre Nagykovácsi Általános Iskola igazgatója, Szabó Orsolya Kispatak Óvoda vezetője, Kántor Ágnes Nagykovácsi Településüzemeltetési Intézmény vezetője, Móczár Ágnes Lenvirág Bölcsőde és Védőnői Szolgálat intézményvezetője, Braczkó Gábor Budakeszi Rendőrőrs mb. parancsnoka

**Meghívottak a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető, dr. Visnyay Noémi osztályvezető

**Megjelent képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Gerely Gábor képviselő, Honti Zoltán képviselő, dr. Klein Katalin képviselő, Dr. Szabó András Lajos képviselő, Tegzes Endre képviselő

**Megjelentek a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, dr. Visnyay Noémi osztályvezető, Kissné Szalay Erzsébet jegyzőkönyvvezető

**Megjelentek továbbá:** dr. Fegyveres-Fiskál Gábor alpolgármester, dr. Major Miklós Budakeszi Járási Hivatal vezető helyettes, dr. Klein Ferenc Német Nemzetiségi Önkormányzat elnöke, Pintér Tünde EÜB tagja, Diószeghy Tünde Öregiskola Közösségi Ház és Könyvtár intézményvezetője, Szabó Orsolya Kispatak Óvoda vezetője, Horváthné Holéczy Katalin PB tag, dr. Borók György ÜB tag továbbá Kneipp István, dr. Deák József, Herczeg Gábor, Molnár László, Kiszel István

**Kiszelné Mohos polgármester:** Tisztelettel és szeretettel köszöntök mindenkit 2017. év legutolsó munkaterv szerinti Képviselő-testületi ülésén. Advent időszaka van már. Bizonyára mindenki látja, hogy milyen sűrű programja van Nagykovácsinak és az Öregiskolának. Kívánom, hogy mindenki szép élményekkel és lelki megtisztulással töltse ezt az időszakot.

Éppen ebben az adventi időszakban viszont megjelent egy olyan kiadvány, ami a lakosságot az önkormányzat ellen hangolja, és valótlan állításokat tartalmaz. Megfontoljuk, hogyan is lépjünk tovább ezek miatt a valótlan állítások miatt. Képviselőtársaimmal meg fogjuk beszélni, hogy szükséges-e jogi lépéseket tennünk. Ennél örömtelibb hír, hogy ma voltam a Budakörnyéki Önkormányzati Társulás ülésén, ahol beszéltünk az orvosi ügyeletről, aminek a pályáztatása megtörtént és februárban jár le a felmondási idő. Közben zajlik a közbeszerzés. Az örömteli esemény ebben az, hogy úgy került kiírásra az új közbeszerzés, hogy a hétvégi időszakban ne csak egy orvos legyen ügyeletes, hanem legyen egy a rendelőben, és egy, aki ki tud menni. Abban az időszakban, amikor ő kint van esetlegesen háznál, a másik orvos el tudja látni a betegeket. Ehhez a településeknek hozzá kell majd valamennyivel járulni, ez majd a közbeszerzés lejártával fog eldőlni. Eddig a sima ügyeletért nem kellett fizetni, de azt gondolom, hogy ez a biztonság minden település számára megér valamennyi plusz kiadást.

Még egy örömteli esemény: egy nagyon kedves levelet kaptunk régi tanácselnökünktől, illetve korábbi képviselőnktől, Szabó Pista bácsitól, és az volt a kérése, hogy olvassam fel a levelét. Most volt 80 éves, és felköszöntöttem születésnapja alkalmából, és ennek kapcsán kaptuk ezt a levelet.

*Felolvasta a köszönőlevelet.*

Most pedig térjünk át a napirendek tárgyalására. Megállapítom, hogy a Képviselő-testület 8 fővel határozatképes, Fodor Attila előre jelezte távollétét. Tájékoztatok mindenkit, hogy kiosztásra került a lejárt határidejű határozatok végrehajtásáról szóló beszámoló, a folyamatban lévő jogügyletekről szóló beszámoló és a beruházásokról szóló beszámoló. A napirendek kapcsán módosítást javaslok. A Német Nemzetiségi Önkormányzat elnöke itt van körünkben, de sürgősen el kell mennie, ezért az őt érintő napirendi pontot javaslom elsőként tárgyalni. A többi napirendi pont változatlan. Megadom a szót dr. Klein Katalinnak, ügyrendi hozzászólásra jelentkezett.

**dr. Klein Katalin**: Javaslom a mai ülés napirendjéről a 11. napirendi pont levételét. Azzal szeretném indokolni, hogy az előterjesztést követően komoly szakmai aggályok merültek fel az előkészítendő megállapodás törvényi megalapozottságát illetően. Úgy gondolom, hogy ezeket a kifejezetten jogi szakmai érveket érdemes lenne ütköztetni, és a napirendi pontot most nem tárgyalni, hanem majd egy következő alkalommal kidolgozottabban, illetve megalapozottabban.

**Kiszelné Mohos polgármester:** Köszönöm szépen. Azért azt elmondanám, hogy két bizottság tárgyalta ezt a napirendi pontot, a Pénzügyi bizottság és az Ügyrendi bizottság. Mindkét bizottság támogatta, azonban valóban felmerültek kérdések. Én a magam részéről elfogadom a javaslatot, támogatom, hogy lekerüljön a mai ülés napirendjéről. Azonban szeretném azt kérni, hogy az Ügyrendi bizottság – mivel az Ügyrendi bizottságban több jogász is van – január elején, még az ülés összehívása előtt tegyen konkrét javaslatot arra, hogy hogyan módosítsuk ezt a határozatot, és szeretném, ha dr. Klein Katalin is részt venne ebben a munkában. Szeretném azt, ha a februári költségvetés tárgyalásakor ebben a tekintetben már biztosat tudnánk. Időpontot is javasolnék, kérem, hogy január 12-ig érkezzen be az Ügyrendi bizottságtól javaslat, természetesen akkor, ha a testület a napirendi pont levételéről dönt.

**Bánóczi Margit**: Polgármester asszony említette, hogy az Ügyrendi bizottság ugyan javasolta ennek az előterjesztésnek a tárgyalását, de a bizottság ülésén ugyanez elhangzott, hogy szakértő képviselőtársaink, illetve más jogászok bevonásával jó lenne ezt tovább vizsgálni. Az Ügyrendi bizottság ugyan tovább engedte, de most köszönöm szépen, hogy dr. Klein Katalin mégis javasolja ennek a felülvizsgálatát.

**Kiszelné Mohos Katalin polgármester**: Köszönöm. Akkor most szavazzunk arról, hogy lekerüljön-e napirendről a 11. napirend. Aki úgy dönt, hogy lekerüljön, az igennel szavaz. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testületének jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**150/2017. (XII. 14.) HATÁROZATA**

**Tárgy: A Képviselő-testület 2017. december 14-én megtartott ülése napirendjének módosításáról**

Nagykovácsi Nagyközség Önkormányzat Képviselő-testülete úgy dönt, hogy 2017. december 14-i ülésének napirendjéről leveszi a 11. „Döntés a tűzoltósági üzemépület tekintetében közös tulajdont keletkeztető előzetes megállapodásról” című pontot.

**Határidő**: azonnal

**Felelős**: Polgármester

**Kiszelné Mohos Katalin polgármester**: Most pedig a módosított napirendet teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testületének jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**151/2017. (XII. 14.) HATÁROZATA**

**Tárgy: A Képviselő-testület 2017. december 14-én megtartott ülésének napirendje**

Nagykovácsi Nagyközség Önkormányzat Képviselő-testülete úgy dönt, hogy 2017. december 14-i ülésén a következő napirendi pontokat tárgyalja.

***Nyílt ülés:***

1. **A Nagykovácsi Német Nemzetiségi Önkormányzattal kötött együttműködési megállapodás felülvizsgálata**
2. **Nagykovácsi Nagyközség Önkormányzata 2018. évi átmeneti gazdálkodásáról szóló rendelet megalkotása**
3. **Döntés Nagykovácsi Nagyközség Településképi Rendeletének (TKR) megalkotásáról**
4. **Nagykovácsi Nagyközség Önkormányzata Képviselő-testületének Szervezeti- és Működési Szabályzatáról szóló 17/2015. (XI. 23.) önkormányzati rendelet módosítása**
5. **Döntés Nagykovácsi Nagyközség Helyi Építési Szabályzatának (HÉSz) módosításáról, „A Budapesti Amerikai Nemzetközi Iskola 920/117 hrsz területe és a 0126/1 hrsz földút közötti területre” (SZT-3/M2) c. terv vonatkozásában**
6. **Döntés a 2018. évi belső ellenőrzési terv elfogadásáról**
7. **Nagykovácsi Nagyközség Önkormányzatának 2018. évi költségvetési koncepciója**
8. **Az Öregiskola Közösségi Ház és Könyvtár 2018. évi munkatervének elfogadása**
9. **Elvi döntések Nagykovácsi Településszerkezeti Tervének és Helyi Építési Szabályzatának folyamatban lévő módosítása tárgyában**
10. **Döntés a FŐMTERV Mérnöki Tervező Zrt. által készített „Nagykovácsi belterületi úthálózatának forgalomtechnikai felülvizsgálata” tanulmányterv elfogadásáról**
11. **Döntés a Vértes utcában fekvő önkormányzati tulajdonú ingatlanok (Hrsz:4397, 4398, 4399, 4403, 4404, 4405, 4410, és 4411) telekhatár rendezéséről**
12. **Döntés a Képviselő-testület 2018. év I. félévi munka- és üléstervéről**
13. **Döntés Braczkó Gábor Norbert r. őrnagy őrsparancsnoki kinevezésének támogatásáról**

**Határidő**: azonnal

**Felelős**: Polgármester

**1. napirendi pont**

**A Nagykovácsi Német Nemzetiségi Önkormányzattal kötött együttműködési megállapodás felülvizsgálata**

**Kiszelné Mohos Katalin polgármester**: Körünkben köszönthetjük dr. Klein Ferenc elnök urat, átadom a szót.

**dr. Klein Ferenc NNÖ elnök:** Az együttműködési megállapodás felülvizsgálata minden évben törvényi kötelezettség. Nem is született volna módosító javaslatunk, csak időközben, ebben az évben létrehoztunk egy nemzetiségi néptánc csoportot. A néptánccsoport próbálásához szükséges terem biztosítását szerettük volna bevenni az együttműködési megállapodásba. Hozzá kell tennem, hogy szóbeli megállapodás alapján ez már jelenleg is működik. Ezen kívül még meg szeretném köszönni a pénzügyi osztálynak az egész éves munkáját is, hisz az együttműködés ezen a téren is zavartalanul és zökkenőmentesen működik.

**Kiszelné Mohos Katalin polgármester:**Köszönöm.A magam részéről örömmel támogatom az együttműködési megállapodásnak ezt a módosítását, hiszen ez egy hiánypótló dolog, mivel már régen emlegetjük, hogy milyen jó lenne német nemzetiségi táncot is visszahozni a faluba. Örülök annak, hogy ez most sikerült, és úgy tudom, hamarosan meg is tekinthetjük az első előadásukat, amit nagy izgalommal várunk. Az előterjesztést az Ügyrendi bizottság tárgyalta. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta. A bizottság 3 igen szavazattal elfogadásra javasolja.

**Kiszelné Mohos Katalin polgármester**: Köszönöm. Van-e kérdés, hozzászólás? Úgy látom, hogy nincs, akkor az előterjesztésben foglalt határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**152/2017. (XII. 14.) HATÁROZATA**

**Tárgy: A Nagykovácsi Német Nemzetiségi Önkormányzattal kötött együttműködési megállapodás felülvizsgálata**

Nagykovácsi Nagyközség Önkormányzatának Képviselő-testülete felülvizsgálta a Nagykovácsi Német Nemzetiségi Önkormányzattal megkötött, 59/2015. (IV. 23.) számú határozatával elfogadott és a 141/2016. (XII. 15.) számú határozatával módosítottegyüttműködési megállapodást, és úgy dönt, hogy azt a mellékletben szereplő módosított tartalommal elfogadja.

**Határidő:** azonnal

**Felelős:** Polgármester

**2. napirendi pont**

**Nagykovácsi Nagyközség Önkormányzata 2018. évi átmeneti gazdálkodásáról szóló rendelet megalkotása**

**Kiszelné Mohos Katalin polgármester**: Kérem Perlaki Zoltán osztályvezető urat, hogy ismertesse a rendelet tervezetet.

**Perlaki Zoltán osztályvezető**: *Röviden ismertette a rendelet tervezetet.*

**Kiszelné Mohos Katalin polgármester:**Köszönöm.Az előterjesztést a Pénzügyi bizottság és az Ügyrendi bizottság is tárgyalta. Először kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta. A bizottság a rendelet tervezetet 3 igen szavazattal elfogadásra javasolja.

**Kiszelné Mohos Katalin polgármester**: Az előterjesztést az Ügyrendi bizottság is tárgyalta. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta. A bizottság a rendelet tervezetet 3 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása.

**dr. Klein Katalin**: Osztályvezető úrtól kérdezném, hogy mit kell érteni az 1. § (4) bekezdésében megfogalmazott több éves kihatással járó vállalt kötelezettségeken.

**Perlaki Zoltán osztályvezető:** Például a tűzoltó laktanya támogatására több éves kötelezettséget vállalt az önkormányzat. Ha ezt kifizetné az önkormányzat az átmeneti gazdálkodás időszakában, az jogszerűen történne. Vagy pl. a rezsiköltségek esetében a közművekkel több éves szerződésünk van, az is jogszerűen kerül kifizetésre.

**dr. Klein Katalin:** A 4. §-ban felsorolt tételekkel kapcsolatban kérdezném, hogy ez valamennyi tervezett költség, vagy pedig az év során derültek ki ezek a kiadások. Pl. szerepel ez az energiahatékonysági intézkedési terv, én nem emlékszem, hogy terveztük.

**Perlaki Zoltán osztályvezető:** Olyan is van benne, ami már 2017-ben tervezett volt, de nem valósult meg, és az áthúzódik. Olyan is van, ami majd 2018-ban a végleges költségvetésbe kerül betervezésre, de célszerűnek látjuk megadni az elvi lehetőséget, ha január-február hónapban megvalósulna, ki tudnánk fizetni.

**Kiszelné Mohos Katalin polgármester**: De ez a pont, amire konkrétan rákérdezett képviselő asszony, ez törvényi kötelezettség.

**dr. Klein Katalin:** A tűzoltósággal kapcsolatban lenne még egy észrevételem. Arra határozottan emlékszem, hogy a tervben 500 ezer Ft volt az energiaellátás kiépítésére. Erre most kaptunk ajánlatot, vagy miért szerepel 900 ezer Ft.

**Perlaki Zoltán osztályvezető**: Igen. Kaptunk ajánlatot, az ajánlat szerint nagyjából az anyagköltség 500 ezer Ft, és a fennmaradó összeg a munkadíjat fedezi.

**Kiszelné Mohos Katalin polgármester:** Köszönöm. Kérdezem, hogy van-e még kérdés? Nincs, akkor szavazzunk a rendelet tervezetről az előterjesztésben foglaltak szerint. A rendelet tervezet elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül megalkotta 27/2017. (XII. 18.) önkormányzati rendeletét az önkormányzat 2018. évi átmeneti gazdálkodásáról.**

**3. napirendi pont**

**Döntés Nagykovácsi Nagyközség Településképi Rendeletének (TKR) megalkotásáról**

**Kiszelné Mohos Katalin polgármester**: Elöljáróban elmondom, hogy Horváth Adrienn, aki készítette ezt a rendeletet, váratlanul kórházba került, ezért most nem tud itt lenni, de főépítész úr a kérdésekre megadja a válaszokat. Át is adom a szót főépítész úrnak, hogy ismertesse az előterjesztést.

**Györgyi Zoltán főépítész:** *Ismertette a rendelettervezetet.*

**Kiszelné Mohos Katalin polgármester:**Köszönöm ezt a részletes ismertetést.Hozzáteszem, hogy két módosító indítvány is érkezett, mindkettő jogtechnikai pontosítást tartalmaz. Az előterjesztést a Pénzügyi bizottság és az Ügyrendi bizottság is tárgyalta. Először kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta. A bizottság a rendelet tervezetet 3 igen szavazattal elfogadásra javasolja.

**Kiszelné Mohos Katalin polgármester**: Az előterjesztést az Ügyrendi bizottság is tárgyalta. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta. A bizottság a rendelet tervezetet a módosító javaslatokkal együtt 3 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása.

**dr. Klein Katalin**: A Pénzügyi bizottság ülésén jelen voltam, az ott elhangzottakkal kapcsolatban szeretnék feltenni kérdést főépítész úrnak. A civilek egyik észrevétele kapcsán számomra sem vált világossá az un. konzultáció folyamata, illetőleg annak szükségessége, kötelezősége. Egyébként az egész rendelettel kapcsolatban még hónapok kellenek ahhoz, hogy értelmezzük, nagyon beszorítva érzem magam a mai napon a döntés tekintetében, hiszen nagyon kevés volt az az idő, amit arra tudtunk fordítani, hogy tüzetesen végig nézzük.

**Györgyi Zoltán főépítész**: Eddig is volt az egyeztetésről szóló rendeletünk, mely most teljesen új formában, mint településkép-védelmi tájékoztatás és szakmai konzultáció, önálló fejezetként a rendelet tervezet VII. fejezeteként szerepel. Természetesen eddig is az építtetők jó része megkeresett bennünket, ha bármiféle kérdése volt a telek beépíthetőségével, az épület kialakíthatóságával kapcsolatban, és konzultációt végeztünk e tekintetben, illetve konzultációnak mondhatjuk a korábbi eljárásokban a tervtanácsi vélemény megalkotását is. 2016. január 1-jétől egy új szituáció állt elő az építésügy területén, ez Nagykovácsit, mint agglomerációs települést jelentősen érintette. Bevezetésre került az un. egyszerű bejelentési eljárás jogintézménye, ami azt jelenti, hogy a 300 m2- nél kisebb összes alapterületű épületnél nem kell építési engedélyt kérni, elegendő egyszerűen az elektronikus építési naplóba történő feltöltés, tervezői felelősség mellett. Nagykovácsiban döntően ilyen épületek vannak, sőt ez az eljárás kiegészült egy módosítással is, hogy amennyiben az építtető saját céljára építi ezt a lakóépületet, akkor nagyobb is lehet. Viszont ezekre az eljárásokra ezidáig Nagykovácsi hivatalánal, illetve a főépítésznek semmiféle rálátása nem volt, mindösszesen ezt az eljárást felügyelő, az Érdi Kormányhivataltól kaptunk egy elektronikus értesítést az adott ingatlanról. Ebben az új jogszabályi környezetben az itt felsoroltak alapján konzultálni köteles az építtető, vagy a tervező a főépítésszel. Erről a konzultációról egy emlékeztető készül. A konzultáció a településképi rendeletben meghatározott előírásokkal kapcsolatos ügyekre terjed ki. Természetesen tájékoztatást adunk a beépítéssel kapcsolatos kérdésekre is. A konzultáció nem a helyi építési szabályzatnak megfelelésről szóló vélemény alkotás, itt konkrétan a településképi rendeletben megfogalmazottaknak való megfelelésről van szó.

**dr. Klein Katalin:** Arra, hogy a konzultáció a főépítésszel történik, jogszabályi előírás van, úgy tudom.

**Györgyi Zoltán főépítész:** Igen, ezt konkrétan így nevesíti a törvény, ezt a főépítésznek kell lefolytatnia.

**dr. Szabó András**: Én is ezzel kapcsolatban szerettem volna kérdezni, annak ellenére, hogy a bizottsági ülésen már beszéltünk erről. Ez a rendelet, ami most megszületik, a „milyen”-ről szól. A jelenlegi gyakorlat alapján arra lehetett számítani, hogy valaki elkezd építkezni, és utólag derült ki, ha valami nem jó. Ez a főépítészi konzultáció és az erről készült jegyzőkönyv tulajdonképpen védelmet jelent az építtető számára. Ha ezt ő megtette, akkor utólag nem mondhatja azt a hatóság, hogy nem jól építkezett. Jól értelmezem azt a kérdést?

**Györgyi Zoltán főépítész:** Igen, ez egy nagyon fontos kérdés. Úgy látjuk, hogy a jogszabály alkotói elképzelés így teljesedik ki. Eddig az egyszerű bejelentési eljárás keretében történő építkezések estében volt egy bizonytalanság. Tanult, Ybl díjas kollégáim jöttek egyeztetni és jegyzőkönyvet felvenni ilyen eljárásoknál, mert úgy ítélték meg, hogy bizony vannak olyan kérdések, amelyeket meg kell konzultálni, még ha ez az intézmény nem is létezett. Tehát ezt mindenképpen segítségnek szánjuk, és annak is szól. Sajnálatosan voltak olyan esetek, amikor már megépült épületre vonatkozóan indul eljárás. Még azt szeretném hozzátenni, hogy ehhez az eljáráshoz tartozik a településképi kötelezés, ami azt jelenti, hogy amennyiben valaki nem tesz eleget a településképi előírásoknak, vagy nem konzultál, akkor ez utána szankcionálható. A településképi kötelezés semmiképpen nem keverhető össze semmilyen építésfelügyeleti, vagy ehhez hasonló jogkörrel.

**Gerely Gábor**: Szeretném megkérdezni, hogy konkrétan milyen szankciókra számíthat az, aki nem a rendelettel összhangban építkezik.

**Györgyi Zoltán főépítész**: A rendelet X. fejezetében van meghatározva, felolvasnám. *„A településképi kötelezésben előírtak megszegése esetén, a határozatban foglalt határidő eredménytelen elteltét követően, e magatartás elkövetőjével szemben a polgármester legalább 100.000, legfeljebb 1.000.000 forintig terjedő bírságot szabhat ki, mely bírság több alkalommal is kiszabható.”* Ennek a mérlegelése polgármesteri jogkör.

**dr. Klein Katalin**: Főépítész úr említette, hogy a Média hatóság első körben elutasította a jóváhagyást. Utána az igényelt javítások megtörténtek, ezt nem kellett volna ismételten jóváhagyniuk?

**Györgyi Zoltán főépítész**: De igen. Elektronikus úton egyeztettünk, véleményezték, éppen a mai napon érkezett meg a jóváhagyó vélemény.

**Gerely Gábor**: Ez egy nagyon komplex és átfogó anyag, széles körben történt az egyeztetése, de azóta is jönnek fel újabb és újabb megfontolásra váró javaslatok. biztos vagyok benne, hogy a jövőben is lesznek javaslatok. Mi a módja ezeknek a javaslatoknak az utólagos beépítésére?

**Györgyi Zoltán főépítész**: Ez egy nagyon új jellegű rendelet, és vélhetőleg sok pontosításra lesz még szükség. Ennek semmi akadálya nincs, annyit kell tudni róla, hogy ugyanezt az egyeztetési eljárást kell lefolytatni. A módosításról, mint minden településrendezési eszköz esetében a Képviselő-testületnek kell dönteni.

**Kiszelné Mohos Katalin polgármester:** Köszönöm szépen. Kérdezem, hogy van-e további kérdés, hozzászólás? Nincs. Két dologról kell szavaznunk. Először a határozati javaslatról, mely a partnerségi véleményezési eljárás lezárásáról szól. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 7 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**153/2017. (XII. 14.) HATÁROZATA**

**Tárgy: Döntés Nagykovácsi Nagyközség Településképi Rendeletével kapcsolatos Partnerségi véleményezés lezárásáról**

Nagykovácsi Nagyközség Önkormányzatának Képviselő-testülete a Településképi Rendeletére vonatkozóan lefolytatott Partnerségi véleményezés során beérkezett, az előterjesztés 1. mellékletében összefoglalt véleményeket és az azokra adott tervezői válaszokat elfogadja, ezzel a Partnerségi egyeztetés szabályairól szóló 5/2017. (III. 27.) Önkormányzati rendelete alapján az ún. Partnerségi véleményezési szakaszt lezárja.

Az érintett államigazgatási szervektől beérkezett véleményeket és az azokkal kapcsolatos önkormányzati állásfoglalást tartalmazó, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8) Korm. rendelet 43/A. § (8) bekezdése alapján adott polgármesteri tájékoztatást tudomásul veszi, azzal egyetért.

**Határidő:** azonnal

**Felelős:** polgármester, főépítész

**Kiszelné Mohos Katalin polgármester:** Köszönöm szépen. Most pedig szavazzunk a rendelet tervezetről a módosító indítványokkal együtt. A rendelet tervezet elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 7 igen, 1 tartózkodással megalkotta** **28/2017. (XII. 18.) önkormányzati rendeletét Nagykovácsi Nagyközség településképének védelméről.**

**4. napirendi pont**

**Nagykovácsi Nagyközség Önkormányzata Képviselő-testületének Szervezeti- és Működési Szabályzatáról szóló 17/2015. (XI. 23.) önkormányzati rendelet módosítása**

**Kiszelné Mohos Katalin polgármester**: Átadom a szót dr. Halmosi-Rokaj Odett aljegyző asszonynak, hogy ismertesse az előterjesztést.

**dr. Halmosi-Rokaj Odett aljegyző**: *Röviden ismertette az előterjesztést.* Az előterjesztéshez módosító indítvány is érkezett, mely jogtechnikai pontosítást tartalmaz.

**Kiszelné Mohos Katalin polgármester**: Köszönöm. Az előterjesztést az Ügyrendi bizottság tárgyalta. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta. A bizottság a rendelet tervezetet a módosító indítvánnyal együtt 3 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása. Nincs, akkor szavazzunk a rendelet tervezetről a módosító indítvánnyal együtt. A rendelet tervezet elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül megalkotta 29/2017. (XII. 18.) önkormányzati rendeletét a Nagykovácsi Nagyközség Önkormányzata Képviselő-testületének Szervezeti és Működési Szabályzatáról szóló 17/2015. (XI. 23.) önkormányzati rendelet módosításáról.**

**5. napirendi pont**

**Döntés Nagykovácsi Nagyközség Helyi Építési Szabályzatának (HÉSz) módosításáról, „A Budapesti Amerikai Nemzetközi Iskola 920/117 hrsz területe és a 0126/1 hrsz földút közötti területre” (SZT-3/M2) c. terv vonatkozásában**

**Kiszelné Mohos Katalin polgármester**: Kérem Györgyi Zoltán főépítész urat, hogy ismertesse az előterjesztést.

**Györgyi Zoltán főépítész**: *Röviden ismertette az előterjesztést.*

**Kiszelné Mohos Katalin polgármester:**Köszönöm.Azt azért szeretném még egyszer elmondani, hogy ezt az épületet az Amerikai Iskola jelenleg is meg tudná építeni, de másik területre. Azt gondolom, hogy látványában kedvezőtlenebb lenne, ha nem történne meg ez a módosítás. Az előterjesztést a Pénzügyi bizottság és az Ügyrendi bizottság is tárgyalta. Először kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság hosszasan tárgyalta. A bizottság a rendelet tervezetet 3 igen szavazattal elfogadásra javasolja.

**Kiszelné Mohos Katalin polgármester**: Az előterjesztést az Ügyrendi bizottság is tárgyalta. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta. A bizottság a rendelet tervezetet 3 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása.

**dr. Klein Katalin**: Korábbi tárgyalásokon már említettem az aggályomat, hogy ezt a gesztust az Amerikai Iskolával egy megállapodással alá kellett volna támasztani, hiszen mi gyakorlatilag szabad kezet adtunk, törvényi határok között természetesen, de úgy, hogy mi a konkrét tartalmát nem tudjuk a terveiknek. Nem tudjuk, hogy mi lesz az épület funkciója, nem tudjuk, hogy milyen plusz terhet ró Nagykovácsira, és emellett örök probléma, illetőleg kérdés, hogy ez az épület nem ró-e újabb közlekedési terheket a településünkre. Mivel ez egy formális szavazás, csak a szavazás előtt mondtam el a véleményemet, indoklásként, hogy miért nem tudom támogatni.

**Kiszelné Mohos Katalin polgármester:** Köszönöm szépen, de éppen erre vonatkozott az én jelzésem, hogy így is, úgy is meg tudják építeni. A mi hozzájárulásunk nélkül is megépítheti, azon a területen, ahol most a sportpályák vannak. Ők azért kérték ezt a módosítást, hogy az épületek folytatásaként építhessék meg, hogy elhelyezkedésileg ne bontsa meg a mostani egységet. Kérem főépítész urat, hogy ismertesse, hogy ennek fejében mit tett le az Amerikai Iskola.

**Györgyi Zoltán főépítész**: A kérésünkre az Amerikai Iskola elkészíttetett egy forgalomtechnikai tanulmánytervet, ami vizsgálta, forgalomszámlálási adatok alapján, a náluk lévő csomópontnak a fejlesztési lehetőségeit. Ez egy komoly költséggel járó dokumentum.

**Kiszelné Mohos Katalin polgármester:** Én a magam részéről örülök, hogy ezt a módosítást kezdeményezték, mert így sokkal esztétikusabb látvány lesz.

**Györgyi Zoltán főépítész:** Ennek az épületnek az engedélyezése településképi véleményezési eljárás alá esik és ez tervtanács elé fog kerülni. Előzetes információim szerint ugyanaz a tervező fogja készíteni, aki az iskola terveit készítette. Ami az épület funkcióját illeti, az igazgató úrnak a Képviselő-testület felé címzett levelében egyértelműen meg volt nevezve, hogy többcélú termet szeretnének létesíteni.

**Kiszelné Mohos Katalin polgármester:** Köszönöm. Kérdezem, hogy van-e további kérdés, hozzászólás. Nincs, akkor szavazzunk a rendelet tervezetről az előterjesztésben foglaltak szerint. A rendelet tervezet elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 7 igen, 1 tartózkodással megalkotta** **30/2017. (XII. 18.) önkormányzati rendeletét a Nagykovácsi Nagyközség Helyi Építési Szabályzatának, valamint Szabályozási Tervének jóváhagyásáról szóló 19/2009. (IX. 01.) önkormányzati rendelet módosításáról.**

**6. napirendi pont**

**Döntés a 2018. évi belső ellenőrzési terv elfogadásáról**

**Kiszelné Mohos Katalin polgármester**: Kérem jegyző urat, hogy ismertesse az előterjesztést.

**Papp István jegyző**: *Röviden ismertette az előterjesztést.*

**Kiszelné Mohos Katalin polgármester:**Köszönöm.Annyi kiegészítést tennék, hogy a költségvetés tervezéssel kapcsolatos ellenőrzés kerülne a határozati javaslat szerint a második negyedévre, és az adóhatósági intézkedések ellenőrzése pedig a harmadik negyedévre. Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta. A bizottság a határozati javaslatot 3 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása. Nincs, akkor az előterjesztésben foglalt határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**154/2017. (XII. 14.) HATÁROZATA**

**Tárgy: Döntés a 2018. évi belső ellenőrzési terv elfogadásáról**

Nagykovácsi Nagyközség Önkormányzatának Képviselő-testülete úgy dönt, hogy alábbiak szerint fogadja el az önkormányzat és intézményeire vonatkozó 2018. évi belső ellenőrzési tervet:

Nagykovácsi Nagyközség Önkormányzat intézményei 2018. évi belső ellenőrzési terve

|  |  |  |  |  |
| --- | --- | --- | --- | --- |
| **Feladat megnevezése** | **Ellenőrzött szerv** | **Ellenőrzés időpontja** | **Ellenőrzés módszere (célja)** | **Kapacitás igény (munkanap)** |
| A kötelező pénzügyi dokumentumok megléte és szabályszerűsége az intézményekben. | Polgármesteri Hivatal, Bölcsőde, Óvoda, Öregiskola | március | Szabályszerűségi ellenőrzés | 20 |
| Az önkormányzat 2018. évi költségvetés tervezés lebonyolításának szabályszerűségi vizsgálata.  | Polgármesteri Hivatal, Intézmények | május | Szabályszerűségi ellenőrzés | 20 |
| Adóhatósági intézkedések eredményessége (önkormányzat).  | Polgármesteri Hivatal | július | Teljesítmény ellenőrzés | 12 |
| A költségvetésben biztosított pénzeszközök felhasználásának hatékonysága az intézményekben. | Polgármesteri Hivatal, Bölcső-de, Óvoda, Öregiskola | október | Teljesítmény ellenőrzés | 10 |
| Összesen: |   |   |   | 62 |
| Tartalékidő (20%) |   |   |   | 12 |

Határidő: azonnal

Felelős: jegyző

**7. napirendi pont**

**Nagykovácsi Nagyközség Önkormányzatának 2018. évi költségvetési koncepciója**

**Kiszelné Mohos Katalin polgármester**: Koncepció készítése nem kötelező 2013. óta, azonban egy képviselői indítványra mégis sor került a koncepció elkészítésére. Kérem Perlaki Zoltán osztályvezető urat, hogy ismertesse az előterjesztést.

**Perlaki Zoltán osztályvezető**: *Röviden ismertette az előterjesztést.*

**Kiszelné Mohos Katalin polgármester:**Köszönöm.Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta. 3 igen szavazattal elfogadásra javasolja a bizottság.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása.

**dr. Klein Katalin**: Osztályvezető úr a Pénzügyi bizottság ülésén is említette és most is elhangzott, hogy a közhatalmi bevételek csökkenni fognak az adó tekintetében 30 millió Ft-tal a Kecskehát miatt. Ezt a mínusz 30 milliót hogy fogjuk pótolni.

**Perlaki Zoltán osztályvezető:** 2017-ben speciális volt a helyzet, mert a Kecskeháti telektulajdonosok befizették az elmaradásukat is, tehát ilyen szempontból többlet- bevétel keletkezett. Ez nem volt betervezve, az elszámoláskor ez majd látható lesz, nem lesz gond, mert a költségeinket tudtuk tartani. Az is fog látszódni, hogy sokkal több pénz maradt 2017. év végén. Emellett vannak egyéb kiadást csökkentő tényezők is, például a BKK-nak fizetendő havi hozzájárulás összegének csökkenése, mely éves szinten 10 millió Ft.

**dr. Klein Katalin**: Be kell vallanom, hogy ezt a plusz munkát én találtam ki a pénzügyi osztály részére, mert én azt gondoltam, hogy egy költségvetési koncepció jobban segítséget nyújt a költségvetés tervezéséhez. Én úgy éreztem az elmúlt években, hogy szétaprózodik a költségvetésünk, mert mindenhová szeretnénk adni valamit. Több településnek a koncepcióját átnéztem, és nagyon tetszett, hogy a fejlesztések terén a prioritások meg voltak határozva. Osztályvezető úr a felhalmozási kiadásokhoz beírta a ciklusunk gazdasági programjában szereplő fejlesztési célokat. Kérdezném, hogy egy éves költségvetési koncepcióban nem lenne ajánlatos prioritásokat megjelölni? Akkor is, ha tudjuk, hogy nincs rá pénz, de ha pénz jön, akkor mégis tudjuk, hogy elsődlegesen mire költsük azt.

**Perlaki Zoltán osztályvezető:** 2018-ban elsődleges prioritás a Rákóczi utca és környékének a felújítása, másrészt pedig folyamatban van a Kossuth Lajos utca vízelvezetési pályázata, aminek az eredményességét még nem tudjuk. A bizonytalanságot az okozza, hogy a Rákóczi utca esetében sajnos nem lesz elég a pályázaton elnyert összeg, már másodszor került kiírásra a közbeszerzési eljárás. Emellett még jelentős többletköltségek merülnek majd fel a műszaki osztály tájékoztatása szerint, amelyeket nem lehet a pályázaton elnyert összegből fedezni, azonban mindenképpen szükséges megvalósítani.

**Kiszelné Mohos Katalin polgármester**: Hozzátenném, hogy a Rákóczi utca felújítására kiírt közbeszerzési eljárás tárgyalásos, és én bízom benne, hogy sikerül még lejjebb vinni az összegeket. Kérdezem, hogy van-e további kérdés, hozzászólás. Nincs, akkor szavazzunk az előterjesztésben foglalt határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**155/2017. (XII. 14.) HATÁROZATA**

**Tárgy: Nagykovácsi Nagyközség Önkormányzatának 2018. évi költségvetési koncepciója**

Nagykovácsi Nagyközség Önkormányzat Képviselő-testülete a 2018. évi költségvetés tervezési munkájának alapjául elfogadja az előterjesztés szerinti 2018. évi költségvetési koncepciót.

**Határidő**: 2018. február 15.

**Felelős**: Polgármester

**8. napirendi pont**

**Az Öregiskola Közösségi Ház és Könyvtár 2018. évi munkatervének elfogadása**

**Kiszelné Mohos Katalin polgármester**: Ez a napirendi pont minden évben előttünk van, szeretném, ha Diószeghy Tünde intézményvezető asszony ismertetné a munkatervüket.

**Diószeghy Tünde intézményvezető:** *Röviden ismertette az Öregiskola Közösségi Ház és Könyvtár 2018. évi munkatervét.*

**Kiszelné Mohos Katalin polgármester**: Köszönöm szépen. Ahogy intézményvezető asszony is hangsúlyozta, ez egy terv. A körülményeknek megfelelően változtatható. Az előterjesztést az Oktatási bizottság tárgyalta. Kérem Bánóczi Margitot, az Oktatási bizottság ülésének levezető elnökét, hogy ismertesse az Oktatási bizottság álláspontját.

**Bánóczi Margit OKB levezető elnöke**: Az előterjesztést az Oktatási bizottság tárgyalta. A bizottság a határozati javaslatot 4 igen szavazattal elfogadásra javasolja. És egyúttal szeretnénk megköszönni intézményvezető asszonynak és minden dolgozónak, hogy szép és bő programmal gazdagítják Nagykovácsi életét.

**Kiszelné Mohos Katalin polgármester**: Köszönöm. Most zajlott le egy könyvtár ellenőrzés. Kérem intézményvezető asszonyt, hogy pár szóval számoljon be erről.

**Diószeghy Tünde intézményvezető:** Szakmai könyvtári ellenőrzés zajlott le a múlt héten. Ez arról szólt, hogy különböző nyilvános könyvtárakat ellenőriznek szakmai szempontból, hogy megfelelnek-e a nyilvános könyvtári elvárásoknak. Nagyon hosszas vizsgálat volt, de minden részletre kiterjedően megfelelt a könyvtárunk, sőt még dicséretet is kaptunk. A szakértői vélemény már írásban is megérkezett. Szeretném megköszönni a munkatársaimnak a munkáját, mert ez az egész közösségünk érdeme.

**Diószeghy Tünde intézményvezető:** Hozzátenném, hogy a szakértő az önkormányzatban is tárgyalt és kiemelte azt is, hogy az önkormányzat milyen sok pluszt tesz mellé, hogy ilyen színvonalon működhessen ez az intézmény. Ugyan a könyvtárat ellenőrizte, de a közművelődési részt is kiemelte. Köszönöm szépen én is az Öregiskola munkatársainak a munkát.

**dr. Klein Katalin**: Én is szeretném megköszönni intézményvezető asszonynak a munkatervet. Amit szeretnék kiemelni, hogy én úgy érzem, sokkal jobb lett az Öregiskola kifelé irányuló kommunikációja. Amiről panaszkodni szoktunk, hogy utolsó pillanatban tudunk meg programokat, most már ez nem okoz gondot. Gondolom, idén is komoly viták lesznek majd a költségvetés tervezésekor, de felhívnám az intézményvezető asszony figyelmét, hogy az imént elfogadott koncepcióban az szerepel, hogy az Öregiskola és Közösségi Ház költségvetésében részletezve kell szerepeltetni a kulturális programok (koncertek, színházi előadások stb.) kiadásait és bevételeit.

**Diószeghy Tünde intézményvezető:** Ez minden évben így történik.

**Kiszelné Mohos Katalin polgármester**: Az analitikus költségvetés az intézményektől nem kerül a testület elé, hanem csak az összesített táblák.

**Diószeghy Tünde intézményvezető**: Egy valami, ami a költségvetésünkbe átvezetésre került, az a Varázskastély fesztivál szervezése, ezért nőtt 5 millió Ft-tal a kiadási sor.

**Kiszelné Mohos Katalin polgármester**: Kérdezem, hogy a testület tagjainak van-e további kérdése, hozzászólása. Nincs, akkor az előterjesztésben foglalt határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**156/2017. (XII. 14.) HATÁROZATA**

**Tárgy: Az Öregiskola Közösségi Ház és Könyvtár 2018. évi munkatervének elfogadása**

Nagykovácsi Nagyközség Önkormányzat Képviselő-testülete az előterjesztés melléklete szerinti tartalommal elfogadja az Öregiskola Közösségi Ház és Könyvtár 2018. évi munkatervét.

**Határidő**: azonnal

**Felelős**: Polgármester, Intézményvezető

**9. napirendi pont**

**Elvi döntések Nagykovácsi Településszerkezeti Tervének és Helyi Építési Szabályzatának folyamatban lévő módosítása tárgyában**

**Kiszelné Mohos Katalin polgármester**: Átadom a szót Györgyi Zoltán főépítész úrnak, hogy röviden ismertesse az előterjesztést.

**Györgyi Zoltán főépítész**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta. Jónak tartjuk, hogy a testület dönt erről a kérdésről, a bizottság a határozati javaslatot 3 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása.

**Gerely Gábor**: Mindenképpen jó iránynak gondolom én is, egyedül annyi a kérésem, hogy az augusztus 23-án küldött indítványomban van még néhány olyan pont, amit szintén átgondolásra és megfontolásra javaslok. Pl. az, hogy ha egy telekre több lakás épülhet, akkor az a jövőben csak egy tömbben valósulhasson meg, illetve volt egy szigorító javaslatom a beépíthetőséggel kapcsolatban. Mindenképpen jó irány, amit most hallottunk, de szerintem a jelen helyzetben lehet, hogy még erősebben kellene lépnünk.

**dr. Klein Katalin:** Ez biztosan elütés, csak rákérdezek, hogy az előterjesztés első oldalán a Kecskehát mellett HÉSz SZT 6 szerepel, ez nyilván tévedés.

**Györgyi Zoltán főépítész:** Valóban elütés, helyesen SZT 5. Elnézést kérek.

**Kiszelné Mohos Katalin polgármester**: Köszönöm. Kérdezem, hogy van-e további kérdés, észrevétel. Nincs, akkor az előterjesztésben foglalt határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**157/2017. (XII. 14.) HATÁROZATA**

**Tárgy: Elvi döntések Nagykovácsi Településszerkezeti Tervének és Helyi Építési Szabályzatának folyamatban lévő módosítása tárgyában.**

Nagykovácsi Nagyközség Önkormányzatának Képviselő-testülete úgy dönt, hogy a Településszerkezeti Terv és a Helyi Építési Szabályzat folyamatban lévő módosítása során, az alábbi elvek érvényesüljenek, illetve az ún. véleményezési dokumentációkban az alábbi módosítások kerüljenek átvezetésre:

* Nagykovácsi közigazgatási területén a jelenlegi TSzT-ben rögzített határokon kívül beépítésre szánt terület nem kerül kijelölésre.
* A jelenleg gazdasági, illetve különleges területfelhasználású területek lakó területfelhasználásra nem módosíthatók.
* A HÉSz-ben az ingatlanokon kialakítható lakásszám pontosításra kerül úgy, hogy az építési övezetben meghatározott minimális nagyságnál kisebb, meglévő építési telkeken csak egy lakást lehet létesíteni.
* Nagykovácsi ún. „Kecskehát” területén (HÉSz SzT-5 melléklet) lévő kertvárosias övezetekben (Lke-9, Lke-10) telkenként – annak méretétől függetlenül – csak egy lakás létesíthető.

Felhatalmazza a Polgármestert és a Jegyzőt a szükséges intézkedések megtételére.

**Határidő:** azonnal

**Felelős:** polgármester, jegyző

**10. napirendi pont**

**Döntés a FŐMTERV Mérnöki Tervező Zrt. által készített „Nagykovácsi belterületi úthálózatának forgalomtechnikai felülvizsgálata” tanulmányterv elfogadásáról**

**Kiszelné Mohos Katalin polgármester**: Átadom a szót Györgyi Zoltán főépítész úrnak, hogy röviden ismertesse az előterjesztést.

**Györgyi Zoltán főépítész:** *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság hosszasan tárgyalta. A bizottság a határozati javaslatot 2 igen, 1 tartózkodással elfogadásra javasolja.

**Kiszelné Mohos Katalin polgármester**: Köszönöm. Azt azért szeretném elmondani, hogy a Pénzügyi bizottság ülésén az merült fel, hogy ez a terv több száz milliós beruházást tartalmaz, és az elfogadásával most hogyan tovább. Természetesen minden évben a költségvetésben határozzuk meg, hogy ebből a tervből mit kívánunk megvalósítani. Az, hogy ezt a tervet elfogadjuk, nem jelenti azt, hogy ez holnaptól él, bárcsak úgy lenne. Ehhez meg kell tenni a további lépéseket. Kérdezem, hogy van-e további kérdés, észrevétel.

**dr. Szabó András**: Nekem egy gondom van, a 40 km-es korlátozó tábla a település elején. Mi az elképzelés arra, hogy azok, akik eddig nem tartották be az 50 km/h korlátozást, most be fogják tartani a 40-est?

**Györgyi Zoltán főépítész:** A tanulmány ezt nem részletezi. Természetesen ennek alapfeltétele az, hogy az új szabályozás bevezetését kellő információ átadás és társadalmasítás után tegyük meg. Egyébként Nagykovácsi szerencsés helyzetben van, mert csak egy út jön be Nagykovácsiba, és ha oda kiteszünk egy táblát, akkor olyan nincs, hogy valaki arra hivatkozik, hogy másik úton jött be. Viszont, ha végig gondoljuk Nagykovácsi utcáit, ahol gyorsabban lehetne menni, ott már most döntően 40-es korlátozás van, a többi utcában pedig nem is lehetne gyorsabban menni.

**dr. Szabó András:** Van előnye is, az kétségtelen, mert kiteszünk egy táblát, és a többi szükségtelenné válik, de én attól tartok, hogy egy tábla kihelyezése nem fogja megváltoztatni azoknak a közlekedési szokásait, akik eddig se tartották be a korlátozásokat.

**Kiszelné Mohos Katalin polgármester**: Köszönöm. Azért azt hangsúlyoznám, hogy a forgalomtechnikai tervtől függetlenül ez lakossági igény is volt.

**Gerely Gábor:** Ennek a tervnek nagyon sok pontjával egyet tudok érteni, de van egy nagyon neuralgikus pont, az pedig az Amerikai iskola bejárata. A terv azt javasolja, hogy oda tegyünk egy körforgalmat. Egy körforgalomnak ugyanaz lesz a hatása, mint a nagyréti körforgalomnak. Gyakorlatilag aki a faluból akar kijutni, az be lesz blokkolva, és jönnek szembe az Amerikai iskolába a családtagok, a nagykovácsi autósok meg állnak és várnak. Ezért ezt a részt én semmiféleképpen nem tudom támogatni. nagyon nehéz oda bármit is kitalálni. Ha megnyernénk a lottót, azt gondolom, hogy a két szintű csomópont lenne ide megoldás. Ez nem egy olcsó dolog, Nagykovácsi lehetőségeivel abszolút nincs arányban, de elnézve az amerikai iskola mögött álló hátteret, és az ott történő építkezéseket, elképzelhető, hogy az ő lehetőségeikkel arányban van. Azt gondolom, hogy az a jó kapcsolat, amit most ápolunk és azok a gesztusok, amiket teszünk, megengedi azt is, hogy tárgyaljunk erről az Amerikai iskolával. Mindenki szenved, ezért ezt én megfontolásra javaslom. Még egy dolgot szeretnék elmondani ezzel kapcsolatban. Én is minden nap megyek ki, én is türelmetlen vagyok, és azt nézem, hogy szemben hosszú kígyózó sorok állnak, hatalmas luxusautók, mindegyikben egy sofőr és egy gyerek. Közte minden harmadik egy busz, amelyiken szintén egy gyerek lézeng. Nem tudom, hogy mi lenne az akadálya annak, hogy az iskola egy kis önkorlátozásra bíztatná a szülőket.

**Kiszelné Mohos Katalin polgármester**: Köszönöm. Ezt az utolsó észrevételt már mi is megtettük az Amerikai iskola felé, hogy lehetőség szerint próbálják a szülőket ösztönözni a busz használatára, de kötelezni nem tudják őket. A másik pedig, hogy Nagykovácsi anyagi lehetőségei nem teszik lehetővé a körforgalom megépítését oda, de nem is lenne előnyös Nagykovácsi lakosainak, én is így gondolom, hogy a nagykovácsi autósokat lassítaná le.

**Gerely Gábor**: Én nem az anyagi lehetőségek miatt nem tudom elfogadni, hanem egyáltalán, hogy felmerüljön oda egy körforgalom gondolata, mert az nekünk rossz. A másik pedig, hogy az Amerikai iskola folyamatosan nagy hangsúlyt fektet arra, hogy pozitív kisugárzása legyen a falu felé, legalábbis a kommunikációjából ez derül ki. Én azt gondolom, hogy pozitív dolog lenne az, ha valóban kampányolna a szülőknél, elmagyarázná, kitáblázná, hogy inkább a buszokat használják. Ezzel is védenék a környezetet, javítanák Nagykovácsi helyzetét. Tudomásom szerint semmilyen jellegű kampány nincs.

**dr. Klein Katalin**: A tervben az szerepel, hogy a gyűjtő hálózat új elemeként javasolt a Vértes utca kiépítése, mely 16 m szabályozási szélességgel rendelkezik. Ez az új szabályozás szerint 16 m, vagy rosszul emlékszem?

**Györgyi Zoltán főépítész**: A hatályos szabályozási terv szerint a Vértes utca szélessége 16 m. A jelenlegi telek szerint 22 m.

**dr. Klein Katalin**: Még egy kérdésem lenne. A Linum udvarral kapcsolatban van egy, a parkolószám növelésére utaló megjegyzés a tanulmányban a 17. oldalon. Mit jelent itt a későbbi bővítés?

**Györgyi Zoltán főépítész**: Ez egy elírás. Bocsánat, ez egy korábbi verzióból maradt itt, elkerülte a figyelmemet. Eredetileg a tanulmányban csak az egyik parkoló szerepelt.

**Kiszelné Mohos Katalin polgármester**: Köszönöm. Úgy látom nincs több kérdés, így szavazásra teszem fel a határozati javaslatot az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testületének jelen lévő 8 tagja 5 igen, 2 nem, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**158/2017. (XII. 14.) HATÁROZATA**

**Tárgy:** **Döntés a FŐMTERV Mérnöki Tervező Zrt. által készített „Nagykovácsi belterületi úthálózatának forgalomtechnikai felülvizsgálata” c. tanulmányterv elfogadásáról**

Nagykovácsi Nagyközség Önkormányzatának Képviselő-testülete úgy dönt, hogy a FŐMTERV Mérnöki Tervező Zrt. (cégjsz.01-10-045561,székh. 1024 Budapest, Lövőház utca 37.) által készített Tsz.:12.17.182 számú, „Nagykovácsi belterületi úthálózatának forgalomtechnikai felülvizsgálata” c. tanulmánytervet az abban lévő műszaki tartalommal jóváhagyja és felkéri a polgármestert - a rendelkezésre álló költségvetési fedezet erejéig - a megvalósításhoz szükséges intézkedések megtételére.

**Határidő**: folyamatos

**Felelős:** Polgármester

**11. napirendi pont**

**Döntés a Vértes utcában fekvő önkormányzati tulajdonú ingatlanok (Hrsz:4397, 4398, 4399, 4403, 4404, 4405, 4410, és 4411) telekhatár rendezéséről**

**Kiszelné Mohos Katalin polgármester**: Ismét Györgyi Zoltán főépítész úrnak adom át a szót, hogy röviden ismertesse az előterjesztést.

**Györgyi Zoltán főépítész:** *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság tárgyalta. Kérem Tegzes Endre urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta. A bizottság a határozati javaslatot 3 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy van-e kérdés, észrevétel?

**dr. Szabó András**: Ennek a döntésnek nincs se akadálya, se feltétele, se következménye. Ugyanakkor fel kellene hívnom megint arra a figyelmet, hogy egy döntéshozatali mechanizmust azért ki kellene alakítani. Felmerül annak a lehetősége is, hogy ezt a területet értékesítsük. Viszont akkor kellene dönteni az értékestésről, ha már eldöntöttük azt, hogy az így befolyó bevétellel mit szeretnénk csinálni. Én innen indulnék el, hogy legyen már egyszer egy olyan döntés, ami megnevez egy olyan magyságrendű projektet, amit ebből a bevételből finanszírozni lehet, és akkor azt sem tartanám lehetetlennek, hogy azt feltesszük kérdésként, hogy ezt hogyan oldjuk meg. Azt gondolom, hogy a jelenlegi előterjesztés egy racionális döntés, viszont el kell kezdeni azzal is foglalkozni, hogy mit kezdenénk ezzel a pénzzel.

**Kiszelné Mohos Katalin polgármester:** Ez is fontos hozzászólás volt, de nem a jelen előterjesztéshez tartozik.

**Gerely Gábor**: Az én hozzászólásom sem ehhez fog tartozni, de szeretném elmondani. Szabó képviselő úr már félig elmondta, amit szerettem volna mondani. Ez a terület a falu aranytartaléka, talán a legértékesebb, ami mozgósítható adott esetben. Ez, hogy most szavazunk ennek a rendezéséről, ez jó, mert növeli a közvagyon értékét. Ettől az építhető lakások száma nem változik, tehát ilyen negatív következménye sem lehet. Kneipp István úr levelét elolvastam és a testületi ülés előtt felmentem megnéztem. Próbáltam természetvédő szemmel nézni, hogy ez a rendezés okoz-e bármilyen természeti sérelmet. Jelen esetben én nem érzem azt, hogy ez a természet kárára lenne, tehát el tudom fogadni és meg tudom szavazni ezt. Ugyanakkor viszont ki kell jelentenem, hogy a Vértes utcai telkek, mint aranytartalék eladását semmi szín alatt nem tudom támogatni. Csak akkor fogok tudni erről bármit is mondani, ha látjuk majd, hogy mire fordítjuk a bevételt, és az a cél olyan cél, ami a falu költségvetési helyzetét javítja. Vagy bevételt, pl. bérleti díjat generál nekünk, vagy kiadáscsökkentő. Köszönöm, hogy elmondhattam a nem ide tartozó gondolataimat.

**Kiszelné Mohos Katalin polgármester:** Köszönöm szépen, ezek szintén nem az előterjesztéshez tartozó gondolatok voltak. Az lenne a kérdésem, hogy az előterjesztéssel kapcsolatban van-e valakinek észrevétele.

*A hallgatóság részéről Kneipp István szólásra jelentkezett.*

**Kiszelné Mohos Katalin polgármester:** A jelentkező lakosoknak el kell mondanom, hogy a lakosságnak nem tudok szót adni, ez Képviselő-testületi ülés, nem lakossági meghallgatás.

*A hallgatóság részéről zaj, morgás.*

**dr. Klein Katalin**: A közterületi szabályozási tervvel kapcsolatban, amit itt az észrevétel tartalmaz, tudna-e valamit mondani. Itt ahogy olvassuk, 1994-ben ezt el kellett volna készítenünk. Ez kötelező vagy csak ajánlott elem.

**Györgyi Zoltán főépítész:** Ilyen jellegű előírást nem találtam az Árt. elfogadott rendeletében. Az lehet, hogy az alátámasztó munkarészeknél volt ilyen javaslat, de ilyen jellegű előírást vagy elvárást nem találtam. Az Árt. már régen nem hatályos, most már a Településszerkezeti terv és a Helyi Építési szabályzat hatályos, de az sem tartalmaz ilyen előírást. Jelen esetben erre a Vértes utcára útépítési engedélyezési tervvel rendelkezünk, ami az ott kialakítandó kellő szélességű, megfelelő víz-elvezetésű, gyalogosjárdával ellátott út megvalósítására vonatkozik. A 16 m-es szélesség lehetőséget ad fasor telepítésére. A lakossági felvetésben lévő zöldsáv megvalósítását természetesen nem teszi lehetővé, de azt, hogy egy fásított utca létrejöjjön, azt igen.

**Kiszelné Mohos Katalin polgármester**: Úgy látom nincs több kérdés, hozzászólás, így szavazásra teszem fel a határozati javaslatot az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testületének jelen lévő 8 tagja 7 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**159/2017. (XII. 14.) HATÁROZATA**

**Tárgy: Döntés a Vértes utcában fekvő önkormányzati tulajdonú ingatlanok (Hrsz:4397, 4398, 4399, 4403, 4404, 4405, 4410, és 4411) telekrendezéséről**

Nagykovácsi Nagyközség Önkormányzatának Képviselő-testülete úgy dönt, hogy az önkormányzati tulajdonú Hrsz:4397, 4398, 4399, 4403, 4404, 4405, 4410, és 4411 ingatlanoknak, a HÉSz és a vonatkozó SzT-2 szabályozási tervnek megfelelő, a határozat mellékletét képező telekalakítási vázlat szerinti rendezéssel egyetért.

Felhatalmazza a Polgármestert és a Jegyzőt a telekalakításhoz szükséges lépések megtételére.

**Határidő:** azonnal

**Felelős:** polgármester, jegyző

**12. napirendi pont**

**Döntés a Képviselő-testület 2018. év I. félévi munka- és üléstervéről**

**Kiszelné Mohos Katalin polgármester**: *Röviden ismertette az előterjesztést.* Az előterjesztést az Ügyrendi bizottság tárgyalta. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta. A bizottság 3 igen szavazattal elfogadásra javasolja.

**Kiszelné Mohos Katalin polgármester**: Köszönöm. Van-e kérdés, hozzászólás? Úgy látom, hogy nincs, akkor az előterjesztésben foglalt határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**160/2017. (XII. 14.) HATÁROZATA**

**Tárgy: Döntés a Képviselő-testület 2018. év I. félévi munka- és üléstervéről**

Nagykovácsi Nagyközség Önkormányzatának Képviselő-testülete a határozat mellékletében foglalt tartalommal a 2018. év I. félévi munkatervét elfogadja.

**Határidő**: azonnal

**Felelős**: polgármester

**13. napirendi pont**

**Döntés Braczkó Gábor Norbert r. őrnagy őrsparancsnoki kinevezésének támogatásáról**

**Kiszelné Mohos Katalin polgármester**: *Röviden ismertette az előterjesztést.* Az előterjesztést az Ügyrendi bizottság tárgyalta. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta. A bizottság 3 igen szavazattal elfogadásra javasolja.

**Kiszelné Mohos Katalin polgármester**: Köszönöm. Van-e kérdés, hozzászólás? Úgy látom, hogy nincs, akkor az előterjesztésben foglalt határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 8 tagja 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**161/2017. (XII. 14.) HATÁROZATA**

**Tárgy: Döntés Braczkó Gábor Norbert r. őrnagy őrsparancsnoki kinevezésének támogatásáról**

Nagykovácsi Nagyközség Önkormányzat Képviselő-testülete támogatja Braczkó Gábor Nándor r. őrnagy Budaörsi Rendőrkapitányság Budakeszi Rendőrőrs parancsnokává történő kinevezését.

**Határidő**: azonnal

**Felelős**: polgármester

**Kiszelné Mohos Katalin polgármester:** Köszönöm. Amennyiben nincs több hozzászólás, a Képviselő-testület nyílt ülését 19 óra 33 perckor lezárom.

Ezzel a 2017. évi utolsó képviselő-testületi ülés végére értünk. Ezúton szeretnék kívánni minden nagykovácsinak és Nagykovácsin túl élőnek áldott, békés, szeretetteljes karácsonyi ünnepeket. Teljenek úgy a napok, ahogy ezt elképzelték, ahogy ezt megálmodták. 2018-ra pedig teljesüljön mindenkinek minden jószándékú kívánsága, gondolata, vágya. Sikeres, boldog újévet kívánok mindenkinek.

K.m.f.

 Kiszelné Mohos Katalin Papp István

 polgármester jegyző